หุ้นยุโรปปิดร่วง ตลาดเหตุวิตกเศรษฐกิจกรีซ
ตลาดหุ้นยุโรปปิดร่วงลงเมื่อคืนนี้ (8 ก.พ.) เนื่องจากความวิตกกังวลเกี่ยวกับแนวโน้มเศรษฐกิจกรีซ ขณะที่ตลาดหุ้นกรีซร่วงลงอย่างหนัก นอกจากนี้ นักลงทุนยังจับตาดูโครงการให้ความช่วยเหลือด้านการเงินฉบับใหม่ต่อกรีซ 
9 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 3.5% ปิด (8 ก.พ.) ที่ 314.36 จุด, ดัชนี CAC-40 ตลาดหุ้นฝรั่งเศสปิดที่ 4,066.31 จุด ร่วงลง 134.36 จุด หรือ -3.20%, ดัชนี DAX ตลาดหุ้นเยอรมันปิดที่ 8,979.36 จุด ดิ่งลง 306.87 จุด หรือ -3.30% และดัชนี FTSE 100 ตลาดหุ้นลอนดอนปิดที่ 5,689.36 จุด ลดลง 158.70 จุด หรือ -2.71%
หุ้นกลุ่มธนาคารร่วงลงอย่างหนัก นำโดยหุ้นคอมเมิร์ซแบงก์ ดิ่งลง 9.5% ขณะที่ตลาดหุ้นกรีซร่วงลงอย่างหนัก โดยหุ้น ASE ดิ่งลงแตะระดับต่ำสุดในรอบ 26 ปี หลังจากมีรายงานว่า กลุ่มตัวแทนเจ้าหนี้ต่างชาติได้เดินทางออกจากกรีซในวันศุกร์ที่แล้ว หลังการเจรจาเป็นเวลา 5 วันกับเจ้าหน้าที่กรีซเกี่ยวกับเงื่อนไขในการเบิกจ่ายเงินกู้งวดใหม่
นักวิเคราะห์เตือนว่า หากการพิจารณาปล่อยเงินกู้ถูกลากออกไปเป็นเวลาหลายสัปดาห์ หรือหลายเดือน จะทำให้เกิดความไม่แน่นอนขึ้น ซึ่งจะส่งผลกระทบต่อเศรษฐกิจของกรีซ ขณะเดียวกัน กรีซกำลังจะมีการเลือกตั้งครั้งที่ 2 ภายในเวลา 2 เดือน ท่ามกลางความปั่นป่วนขณะที่กรีซใกล้ประสบภาวะล้มละลาย และอาจหลุดออกจากยูโรโซน